
JENNER 0 


Arbiter  excelsus  justâ  qui  frenduit  irâ, 

Fiagra  bonus  rumpit,  succedere  munera  poenis 

0 

Præcipit,  et  blando  conspectat  lumine  terram. 

Sic  quoque  post  strages  pacalis  oliva  cruentas 
Germinat,  et  populis  solantia  brachia  tendit. 

Poscite  nunc  citharas  et  carmina  fundite,  vates, 
Orpheus  ipse  reget  festi  modulamina  cantus; 

Hoc  duce  (namque  moræ  nulla  est  patientia)  dicam  : 
Ecquo  Jennerus  cantamine  dira  venena 
(Attonitum  unde  lues  pervaserat  ignea  mundum) 
Vicerit,  et  Stygios  occludere  nôrit  hiatus, 

Quà  fuit  acta  diu  terrena  propago  sub  umbras. 


Terror  seu  luctus  (i)  posuere  altaria  pruni  , 
Promeritoque  caret ,  caret  alma  scientia  cultu  ÿ 
Frustra  Hygiæa  (2)  suos,  ah  frustra  implorat  honores 
Nec  laus  æqua  viro,  quem  sæcla  futura  stupebunt  5 
Illius,  0  Musae,  donum  immortale  silentes 
Cernere  vos  pudeat,  coelesti  plaudite  dono. 

Marmor  et  æs,  diros  Martis  celebrare  furores 
Sat  modo  cura  fuit,  quæ  vos  oblivia  captant? 
Terrigenum  saltem  meminisse  decebat  amicum , 

Nec  lethum  toties  qui  vicit,  tradere  letho. 

E  Lybicis  olim  tenebris  (3)  fanatica  et  atrox 
Europen  vis  incurrit ,  deliria  secum 
Portans,  quæ  ferro  sanxit  Mahometus  (4)  et  igne. 
Impia  prostravit  Gonsalvius  agmina  victor,^ 

Ast  liquere  malum  Bellonæ  tristius  ira  , 

Quo  pridem  pollutus  Arabs  maculaverat  A  Iros  ; 

Post  Siculos  et  Sardoos  adrepsit  Iberis 
Tartareum  combusta  furens  per  viscera  virus, 
Pestiferoque  diu  gentes  conterruit  æstu  (5). 

Implorata  feram  compescere  numina  pestem 
Non  voluere 5  Venus  frustra  solamen  opemque 
A  patre  poscebat,  gemitu  poscebat  amaro. 

Euphrosine  cum  matre,  Thalia  et  Aglaja  precatæ 
Deturbata  tremore  et  fletibus  ora  gerebant, 


Ambrosias  angor  malas  sulcârat  acutus. 

Ædibus  in  liquidis,  frondosa  per  atria  nymphæ 
Singultim  socios  sonuêre  per  æthera  quæstus. 

Hœc  contra  immotus  genitor  non  ora  reflexit. 
Ulceribus,  sanieque  decus  juvenile  peribat, 
Obstabatque  occulta  mali  natura  medelis; 

Intereà  ad  stragem  facilis  ridebat  Avernus. 

Lurida  mortis  adhuc  animos  exterret  imago  : 

Sæpiùs  occumbunt  proceres,  morosa  bubulcis 
Falx  parcit ,  mutili  deformatique  supersunt, 

Peste  pari  læsos  se  non  cecidisse  dolentes. 

Sævit  ubique  lues,  Phineis  insilit  urbes 
Unguibus  et  viduat,  proles  expirât  amata, 

Seque  optat  sterilem ,  suaque  arguit  ubera  mater  ; 
Alter  ad  alterius  succumbit  funera  conjux; 

Quod  si  forte  tbori  sociis  Libitina  pepercit. 

Invida,  in  ore  decus  quod  erat,  divulsit  Aello; 

Quæ  priùs  ipsa  Venus,  formis  spoliata  venustis 
Sponsa  dolet,  sponsum  dolor  opprimit  unus  utrumque; 
Languida  stat  myrtus,  tliala  mosque  cupressus  obumbrat. 
Nobilius  quo  gaudet  opus  Cytheræa  revelli 
Indignata  videt ,  videt  indignata  gemitque. 

Sic  polluta  decus  Paphium,  sceptrumque  jacebant. 

Heu  !  præmaturæ  tu  mortis  origo,  venenum  , 


(  6  ) 

Suffocare  ausum  celebris  primordia  vitæ, 

In  teneras  quoties  vomuisti  toxica  cunas? 

Ah!  quot  ibi  heroes  cecidere  sophique  futuri! 

Ah  !  passis  quam  sæpe  cdmis,  per  muta  sepulchra  , 
Piérides,  lamentatæ  revocastis  inani 
Voce  tot  abreptos,  nostræ  qui  gloria  latè 
Luxissent  patriæ,  dederant  si  prospera  longos 
Fata  videre  dies!  Vondelius,  Hoftius,  unà 
Catsius  atque  Rubens  et  Dyckius,  Heinsius  (urbs  quem 
Nostra  dedit)  ,  frater  noster  Romanus,  Erasmus, 
Lipsius  et  Clusius  ,  Dodonæus,  Grotius  (orbis 
Lux),  \esalus,  cum  Palfino  Boerhavius,  omnes  (6) 
Sæpe  revixissent,  voto  concorde  vocati. 

Sub  specie  reduces  alia  fas  esset  eosdem 
Conspectare  viros,  fastisque  referre  novatis, 

Ore  venenoso  si  non  grassata  fuisset, 

Perculsum  volvens  tot  corpora  Erinnys  ad  orcum. 

Orbi  summa  quidem  dona  elargiris,  Olympe, 

Egregios  qui  das  genios  assurgere  ad  illum, 

Quid  tamen  hæc?  tantos  pariant  si  dona  dolores, 

Si  feriat  (crescebat  ubi  pretiosa  Camænis 
Spes,  et  laus  sublimis  erat  ventura  Minervæ) 
Laurorum  ignaram  falx  praematura  juventam» 

Sic  tu,  Parca >  furis,  sic  forfice  sæva  futuras 


Discindis  palmas,  optataque  stamina  rumpis  ? 

Sæcula  dum  labes  per  multa  afflixerat  orbem , 
Almus  eo  tandem  respexit  cœlicolùm  rex, 

Et  rediit  coelo  solaris  Aurora  recluso. 

Numina  nulla  Jovem  poterant  lenire  severum, 

Sed  solita  rursus  fiet  bonitate  serenus, 

Utque  superna  magis  pateat  clementia  mundo, 
Mortali  sua  jussa  dedit  complenda  ministro  : 

En  vir  adest,  lætemur ,  adest  demissus  ad  orbem  , 
Arte  sua  anguicomas  dabit  hic  frenare  sorores.... 
Berkleios  (7)  magica  quasi  voce  vocatus  ad  hortos 
Auscultat  supplex,  ad  vota  suprema  paratus, 
Innubique  repente  vehuntur  ab  æthere  dicta  : 

Huc  propera ,  dilecte ,  tibi  sua  munia  divi 
Concredunt,  genus  humanum  de  peste  patronus 
Tu  Stygiâ  redimes ,  lumen  coeleste  super  te 
Funditur,  en  radiat!  superum  mandata  facesse..... 
Blanda  potensque  viri  firmat  commotio  pectus  , 
Naturam  explorat,  pecudumque  impendet  in  artus j 
Doctrina  ,  genioque  valens,  ductusque  superno 
Auspice  Jennerus,  mysteria  multa  profanis, 

Abdita  dum  penetrat,  Zephyri  quasi  flamine  nata 
Vacca  stat,  (hanc  vaccam  numen  monstrabat  amicum 
Nec  pecude  à  sacra  divertit  lumina  solers  j 


('8) 

Impiger  opposita  ,  labor  est,  vi  vincere  virus, 

Virus  atrox,  cui  non  crevit  medicamen  in  arvis, 

In  quod  nulla  fatetur  habere  Epidaurius  (8)  arma. 
Diva  sopho  dum  fax  lucet,  summa  ubera  lustrat, 
Humoremque  prehendit  ibi  (9),  virtute  benigna 
Quem  pollere  sagax  novit  ;  festinus  ovansque 
Hanc  dabo 9  dixit,  opem ,  miseris  hæc  esto  medela . 

Sic  ait ,  et  tabum  quod  in  ubere  pullulat  almum 
Extrahit,  humanis  hoc  artubus  inserit  audax, 
Terribilemque  levi  propulsat  vulnere  pestem. 
Accurrunt  nymphæ,  Charitûm  chorus  advolat  omnis; 
Quæque  salutifero  signari  brachia  gaudet 
Omine,  Jennero  certatim  candida  tendunt 
Brachia  ,  signatis  numen  subridet  amoenum. 

Sic  labem  exhaurit  vir  acutus  et  ejicit,  unde 
Exitiale  cito  fugit  impos  ab  orbe  venenum  , 

Seque  fremit  domitam  Libitina  furens  et  inermis  ; 
Inveterata  lues  sanie  spoliata  rebelli 
Interit,  ad  vocem  Jenneri  libera  spirant 
Pectora  (Dis  placuit) ,  de  funere  vita  triumphat  ! 
Attamen  immitis  perstat  lex  omnibus  una, 

Et  fati  toties  qui  victor,  victus  et  ipse 
Occidit,  ah  !  subiit  vir  ineluctabile  fatum , 

Quemque  Dii  tribuere ,  dias  revolavit  ad  arces  , 


Flebilis  in  terra,  coeli  nunc  fulgidus  hospes!  (10) 
Victrices  inter  palmas,  tristesque  cupressos, 

Urnam  amplexantur  genii  nymphæque  dolentes. 

Te  Cytheræa  colit  fidum,  Jennere,  patronum, 

Te  Charités  Nymphæque  canunt,  et  frontis  honores 
Servatos ,  roseasque  genas ,  oculosque  nitentes , 
Munera  tanta  tibi  sese  debere  fatentur. 

Vos,  Pyrenorum  quos  culmina  scandere  jussit  (11) 
Sequana,  et  afflictis  afferre  juvamen  Iberis, 

Arte  animoque  acres ,  Jennero  ferte  trophæa  , 

Queis  licet  et  merito  vestras  sociare  coronas  ; 

Nam  gavisa  neces ,  interque  cadavera  saltans  , 

Freno  dum  fureret  nullo  cohibenda  Megæra, 
Flaventemque  atro  vomitaret  gutture  pestem  (12)  , 
Barcino  vos  furiæ  domitores  grata  videbat  ; 

Illiûs  ignitos  generose  incurrere  flatus, 

Moxque  salutiferas  ægris  protendere  palmas 
Cura  flagrat,  nec  victa  metu,  nec  fracta  labore, 
Postque  erepta  truci  miserorum  millia  letho  , 
Unanimi  trinos  plausu  vos  terra  salutat! 

Hic  aderis;  nec  te,  Doctor  memorande,  silebo,  (i5) 
Qui  summis  evexisti  conatibus  artem  , 

Ob  tot  servatos  dudiim  servaberis ,  et  tu 


(  10  ) 

Jennerus  nostra  qui  diceris  alter  in  urbe, 

Coelesti  vives  Jennerus  et  alter  in  aula. 

Exin  amoena  fluent  et  sæcla  salubria  ,  nunquam 
Blandior  e  coelis  arrisit  Jupiter  orbi, 

Nunquam  sat  grandi  celebravero  carmine  donum, 
Cui  tamen  insultans  vis  usque  inimica  resistit  (i4). 
Erroresque  serit  nocuos  per  vulgus  ineptum  , 
Invento  stolidis  celebri  clamoribus  obstans. 
Obdurata  difi  quæ  cæcat  opinio  mentes, 

Falsa  tenere,  oculos  odiosæ  claudere  luci 
Cogit,  et  ingenium  caligine  condit  in  atra. 
Credulitate  potens  stupida  sic  perfidus  error 
E  coelis  ad  nos  missam  conspirat  in  artem; 

Altus  ubi  dat  adire  pater  penetralia  rerum, 

Sæpe  sub  invidiæ  moriuntur  edacibus  armis, 

Cum  spe  laus  et  honos  insomni  parta  labore  ; 
Interea  ad  pallens  cadit  hostia  plurima  regnum  ; 
Haud  secus  invitis  Dis  ,  delusoque  colono  , 

Aresci tqu e  caditque  seges  ,  parasitica  circum 
Gramina  si  serpunt,  rapiuntque  voracia  succos, 
Provida  quos  Cybele  sitibundis  fuderat  arvis; 
Siccine  in  humanis  ludis,  sors  improba,  rebus! 
Vivida  sed  flammat  veri  per  corda  Cupido, 

Victrici  cedunt  mendacia  denique  luci. 


Non  aliter  Phoebus  fulgente  sub  axe  procellas 
Findit,  et  emergens  atro  de  turbine  victor, 

Lucis  in  Oceano,  radiis  sua  tempora  cinctus 
Regnat,  vivificos  jaculatus  alacrior  ignes. 

Tu  quoque  victor  eris  ;  pulsis ,  Jennere,  tenebris , 
Fax  tua  venturo  splendebit  clarior  ævo. 

Duratura  tibi  semper  monumenta  per  omnes 
Assurgent  populos,  genio  qnæ  fama  sacrabit 
Prompta  tuo;  celsis  tua  laus  insculpta  columnis 
Prostabit ,  marmorque  futuro  fabitur  ævo  : 

Hœc  immortali  genio  gratus  dicat  orbis! 

Nata  Jovis  patri  sua  vota  precesque  supremo 
Fuderat ,  et  luctu  prostrata  orabat  acerbo, 
Empyreas  iterum  obtestata  iterùmque  phalanges 
Cernere  propitio  nunc  tandem  lumine  terram  , 
Humanoque  tetrum  de  sanguine  vellere  virus; 
Sed  genitæ  surdus  genitor  non  annuit;  at  tu 
Mortales  inter,  Jennere,  vocatus  es  unus, 

Dignus  ut  in  terris  coeli  statuare  minister; 

Ad  tua  vota  Deus  facilis  coeleste  dat  ultro 
Munus,  in  excelsis  te  sedibus  esse  patronum 
Decrevit  nostrum  ;  sedes  ibi  quanta  paratur 
A  Jove,  qui  tantos  jamnunc  tibi  sancit  honores  ! 

Terra  decus  rarum  genuisse  Britannica  jactat , 


(  12  ) 

Te  licet  hæc  habeat,  coeli  demissus  Olympi  es , 

Et  plaga  quæque  suum  titulo  te  vindicat  æquo. 

Nostra  diù  doluit  tellus,  sed  læta  resurgit, 

Namque  jacet,  lethæa  jacet  nunc  eruta  labes; 

Hinc  nova  progenies  formosa  vigebit  et  ingens, 

Ut  Leo  defendet  nostros  generosa  Leones, 

Nassovii  reges,  spem  firmam  ponite  in  illa , 

Quippe  throni  crescet  columen ,  stabitque  tremendum. 

Ingens  quo  fruimur  donum  referamus  Olympo, 
Floribus  et  festo  fragrent  altaria  thure; 

Cum  coelo  socios,  Wilhelme,  mereris  honores, 
Quasque  ilii  grates,  tibi  corde  vovemus  eodem; 

Caræ  namque  tuæ  quodcumque  sit  utile  genti, 

Pervigil  inquiris,  largusque  foves  et  honoras  (i 5;; 

Sic  varios  volupe  est  mentis  progignere  fætus  ! 
Nassovium  cum  Marte  Minervaque  Apolloque  sceptrum 
Aspectant,  et  sæcla  jubent  fluere  aurea  regno; 
Qualiacumque  roges,  accedent  numina  votis, 

Et  te  dum  sancta  statuere  sub  ægide  magnum, 

Assero,  prosper  eris,  Rex,  prosperitate  tuorum. 

Canebat  Gandce  die  18*  Octobris  1S23, 
J.-B.-G.  CAMBERLYN-D’AMQUGIES ,  eques, 

ordini  Flandrien  orientalis  equestri 
et  legioni  honorari  ce  adseriptu 5. 


(  i5  ) 

********  UMtWMMt» 


NOTES. 


(1)  La  crainte  et  la  douleur  élevèrent  les  premiers  autels. 

/ 

(2)  La  Déesse  de  la  santé. 

(3)  Les  Maures  sortis  des  déserts  de  la  Lybie  ;  leur  religion 
était  le  Mahométisme ,  secte  fanatique  et  cruelle.  La  maladie 
dont  la  vaccine  pourra  détruire  le  germe ,  par  l’absence  du 
miasme  qu’elle  exhale  ,  fut  apportée  par  les  Arabes  chez  les 
Maures  Africains,  qui  en  infestèrent  la  Sardaigne  ,  la  Sicile  et 
l’Espagne ,  d’où  Gonsalve  de  Cordoue  ,  surnommé  le  grand- 
capitaine,  chassa  ces  peuples  sous  le  règne  de  Ferdinand -le- 
Catholique  ,  mais  l’Europe  demeura  victime  de  leur  invasion  en 
restant  en  proie  à  cette  contagion  meurtrière. 

(4)  Mahomet ,  l’apôtre  des  Maures  •  il  établit  sa  religion  par 
le  fer  et  le  feu. 

(5)  Le  contagieux  embrasement  de  cette  maladie. 

(6)  Heinsius  ,  littérateur  ,  historien  ,  politique  et  savant  anli  « 
quaire,  naquit  à  Gand ,  en  ï582. 

François  Romain,  dit  le  frère  Romain,  célèbre  architecte, 
inspecteur  des  ponts  et  chaussées  dans  la  généralité  de  Paris, 
sous  le  Roi  Louis  XI Y  ,  naquit  à  Gand,  en  1646. 

On  voit ,  dans  l’histoire  métallique  de  la  Hollande ,  une  me  ; 
daille  où  Grotius  est  appelé  :  lumière  qui  éclaire  le  monde» 

(n)  The  Tusculanean  retreat  of  Berkeley. 

(l’est  ainsi  que  Jenner  lui-même  indique  ses  jardins. 

(8)  Esculape. 


(g)  La  découverte  du  vaccin  et  la  vaccination. 

(io)  La  mort  de  Jenner. 

(n)  Le  magnanime  dévouement  des  médecins  français  à  Bar¬ 
celone  ;  les  Pariset  ,  les  Bailly  et  les  Maset  peuvent  associer 
leur  gloire  à  celle  de  Jenner. 

(12)  La  fièvre  jaune. 

(13)  M.  le  docteur  Demanet  à  Gand ,  qui,  par  son  zèle  et 
ses  lumières,  contribua  si  puissamment  aux  progrès  de  la  vac¬ 
cine.  Il  a  mérité  le  glorieux  surnom  de  Jenner  de  Gand . 

(14)  Les  ennemis  de  l'admirable  découverte,  la  prévention 
et  les  préjugés  qui  nuisent  à  ses  progrès. 

(15)  Les  encouragemens  et  les  récompenses  que  notre  bon  Roi 
accorde  pour  la  propagation  de  la  vaccine. 


